தினகரன் அணி ஒரு போராட்டம் நடத்தினால், ஆளுங்கட்சியான அ.தி.மு.க-வோ, தி.மு.க-வோ கவுன்ட்டர் கொடுப்பதற்கு முன்பாகவே திவாகரன் அணி களத்தில் இறங்கி விடுகிறது. தினகரன் அணியில் உள்ள தகுதியிழப்பு எம்.எல்.ஏ-வான வெற்றிவேல், ``ஜெயலலிதாவின் மறைவுக்குப் பிறகு, கழகத்தின் ஆணிவேராக சசிகலாவும், கழகத்தின் முகமாக துணைப் பொதுச்செயலாளர் டி.டி.வி தினகரனும் செயல்பட்டு வருகிறார்கள். மன்னிக்க முடியாத துரோகத்தாலும், மறக்க முடியாத சூழ்ச்சியாலும் சசிகலா சிறைக்குச் சென்ற பிறகு, பல்வேறு அடக்குமுறைகள், அத்துமீறல்களுக்கு மத்தியில் கழகத்தை வலிமையோடு, முன்னெடுக்கும் பணியில் துணைப்பொதுச்செயலாளர் டி.டி.வி தினகரன் செயலாற்றி வருகிறார். அவருக்குப் பக்கத்துணையாக, நியாயத்தின் பக்கம் நிற்க வேண்டும் என்பதற்காக, பல்வேறு இன்னல்களை இன்முகத்தோடு ஏற்றுக்கொண்டு, தியாகத்தாயின் பின்னால், நான் உட்பட 18 + 3 சட்டமன்ற உறுப்பினர்களும், கழகத் தொண்டர்களும் அணிவகுத்து நிற்கிறோம். ஆனால், எங்கள் தியாகத்தை கொச்சைப்படுத்தும் நோக்கில், எங்கள் உணர்வைக் காயப்படுத்தும் எண்ணத்தில், சசிகலா குடும்பத்தைச் சார்ந்த திவாகரனும், ஜெய்ஆனந்தும் செயல்படுவது வேதனையளிக்கிறது.